Author: Институт перевода Библии
Date: 2023-10-28T10:15:16.898633+00:00

Йов • Цецн Ухана Багш • Соломона хамгин сән дун: Соломона хамгин сән дун

Йов • Цецн Ухана Багш • Соломона хамгин сән дун: Соломона хамгин сән дун

1. Нүр үг

1. Соломона хамгин сән дун

Creative Commons: BY-NC-ND 4.0

© Институт перевода Библии; Информацию о лицензии этого издания можно найти здесь: https://creativecommons.org/licenses/by-nc-nd/4.0/deed.ru

Институт перевода Библии

Институт перевода Библии, 101000 Москва, Главпочтамт, а/я 360
ibt_inform@ibt.org.ru

Правила использования текстов библейских переводов ИПБ: https://ibt.org.ru/ru/rules

Нүр үг

НҮР ҮГ

Күндтә умшачнр!

Израилин хуучн цага һурвн дегтрлә хальмг келн-улсин умшачнр ода таньлдҗ чадҗана. Эннь: «Йов», «Цецн Ухана Багш» болн «Соломона хамгин сән дун» гидг нертә. Эн дегтрмүд нарт-делкәд хамгин икәр умшгддг, хамгин олн тооһар барлгддг «Библь» нертә хураңһуд орна.

«Библь» кезән-кезәнә бичгдсн болвчн, энүнд мөңк төрмүдин тускар бичәтә: байрин болн һундлын, кишг-хөвин болн зовлңгин, дурна болн дурго боллһна, җирһлин учр-утхин тускар бичәтә.

Йудья улс болн христианмуд Библиг әрүн чинртә дегтрт тоолна. Бурхн эврән эн дегтрәр дамҗад олн-әмтнлә күүндҗәнә гиҗ зәрмснь иткнә. Тегәд «иткл», «килнц», «гемән эрх» болн «аврлт» гисн тоотыг иим дегтрмүдәс күн медҗ авна.

Йовин дегтрт күүнә мөңкинд бәәдг зовлңгин тускар бичәтә. Йов йир цаһан седклтә болн Бурхиг дегд тевчдг бәәҗ. Эврә цагтан бәәсн һазртан тер алдр күн гиҗ тоолгдҗаҗ. Генткн терүг олн зовлң ээрнә: бәәсн зөөрән геенә, үрдән геенә. Дарунь эврән күнд гемәр гемннә. Йовала учрсн зовлңгин тускар һурвн нәәҗнь соңсна. Тедн Йовиг төвкнүлхәр ирцхәнә. Эн дегтрин ик зууднь Йовин болн терүнә нәәҗнрин күүндвр орҗ. Тернь икнкдән зүтклдән: нәәҗнр Йовин зовлң гин учринь цәәлһхәр седцхәнә. Зовлң килнц һарһад бәәснәс һарчах гиҗ тедн келцхәв. Зуг Йов бийдән учринь эс олҗ чадад, нәәҗнртәһән зөвшәрлго бәәв.

Тегәд нәәҗнрин чилгч уга зүтклдәг Бурхн Эврән төгсәнә. Бурхн Бийләнь зарһцхар седҗәсн буруһинь Йовд тәвҗ өгв. Терүнә нәәҗнриг Бурхн гемшәв, яһад гихлә тедн худлахар келҗәҗ. Бурхн Йовиг эдгәһәд, урднь бәәснәснь икәр зөөринь хәрү өгв.

«Цецн Ухана Багш» гидг нертә дегтр җирһлин чинриг медхәр седсн күүнә седвәр болҗана. Цецн Ухана Багш алдр хан Соломона нерн деерәс келҗәнә. Соломон хан кезәңк Израилин әмтн үүдхин өмнк Х-гч зун җилд залҗ йовҗ. Җирһлин зүсн-зүүл бәәдлинь тер хәләнә. «Шар нарн» дор күн юуни төлә бәәдгинь медхәр седнә. Болв күүнә җирһлин чинрнь медгдхш: җирһл дегд ахр, тегәд чик бишәр һарна. Тиигв чигн Цецн Ухана Багш күүнә җирһлд зәрмнь сән, зәрмнь му гиҗ лавлҗана. Үлгүрлхд һәргтә болсн дорхнь, цецн болсн деер. Зуг җирһләс тус уга болв чигн, Бурхн күүнд байр болн үнниг олх, көдлмшт, хот-холд, иньгллтд, өрк-бүлд бәәхиг медүлнә. Аштнь эннь цугтан Бурх на заавр күцәлһн болҗана.

«Соломона хамгин сән дун» гидг нертә дегтр хуучн цага израилин келн-улсин поэм эс гихлә дурна туск дун болҗана. Тер дун ик зуудан Дорд үзгт бәәх әмтнә дурна поэмсин бәәдлтә. «Соломона хамгин сән дун» күүндвр олзлад бичгдҗ, деернь ахр шүлгүдәс тогтҗ. Терүнәс бидн залу болн күүкд күүнә хоорндк дурна тускар, теднә кеермҗтә хамцу бәәдлин тускар медҗ авнавидн. Салу бәәһәд нег-негән санад уйдад, итклтә дуран күргәд харһх седкл хойр иньгт бәәхиг үзүлҗәнә. Эн дегтрт хамгин түрүнд күүнә җирһлд учрдг дурна тускар келгдҗәнә. Терүнәс даву нег чигн саамд «Бурхн» гисн үг уга. Бурхна тускар мел далд учр-утхта. Эн дегтр ик зуудан тиигҗ олзлгддг бәәсмн кевтә: Йудьян улс Бурхна дурн эврәннь келн-улст нерәдгдҗәнә гиҗ сандг, христианмуд Христосин болн Терүнә Чонҗин хоорндк дурна тускар гиҗ сандг бәәҗ. Еврей келн-улсин авъясар болхла, эн дегтр Соломон хаана нернлә залһлдата.

XXI-гч зун җилин эклцәр түрүн болҗ өдгә хальмг келнд орчулгдсн эн һурвн дегтр шүлгләнә авцта, цецн уха бәрсн Библин янзтаһар бичгдҗ. Библин дегтрмүд орчуллһна Институт дааврта нәрн көдлмш күцәһәд, ухан седклән тәвәд, дуран өгч шунад орчулсн орчулачд, редактормудт, эн дегтр барас һарһлһнд дөң-тусан күргсн улст ик ханлтан өргҗәнә. Урднь чигн мана Институт барлсн дегтрмүд Хальмг Таңһчин келн-улст күрч серглң бәәлһнднь, тогт унар җирһлән эдлхднь тусан күргҗәлә. Цаарандан чигн оньдин кишгән эдлхнь маһдуга.

Библь орчуллһна Институт

Соломона хамгин сән дун

Соломона хамгин сән дун

1. 1

2. 2

3. 3

4. 4

5. 5

6. 6

7. 7

8. 8

1

Соломона хамгин сән дун

1^1Соломона хамгин сән дун.

Негдгч дун

[Күүкн:][*]

– Үмс намаг, үмс!

Чини тааллһн чаһрас әмтәхн+.

2Чини каңкнсн үнр әмтәхн,

Чини нерн каңкнснла әдл,

Тегәд чамд күүкд дурта+.

3Намаг авлад ардасн дууд – хамдан гүүхмн!

Хан намаг эврәннь бәәрнд авч ирв.

Чини төлә бидн нәәрләд байрлхмн,

Чини хәәрлтиг чаһрас үлүһәр туурулхмн –

Чамд күүкд хара биш йир дурта.

[Күүкн:]+
4– Ерусалимин күүкд!
Би харвр өңгтәв – болв йир сәәхмб,
Кедар улсин[*] сег мет,
Соломон хаана шатр мет+.
5Намаг харвр гиҗ бичә хәләтн:
Нарн намаг шатав.
Нанд ахнр уурлв,
Тедн намаг уста үзмин тәрә
хәләтхә гилә,
Болв би эврәннь уста үзмән
хәләсн угав!

[Күүкн:]

6– Дурта иньгм, келич,

Альд малан көөҗ хәрүлдвч?

Альд үдлә теднләһән амрдвч?

Эс гихлә би аюдан эндүрәд,

Чини нәәҗ малчнрин сүрг тал одвзав!

[Көвүн:]+
7– Хамгин сәәхн күүкн,
Йовх хаалһан эс медхлә,
Хөөдин мөрәр йов,
Хәрнь ямана ишксән дахул,
Хөөчнрин хошт күрхич!

[Көвүн:]+
8– Эңкр күүкн чамаһан, египетин хаана
тергнд зүүлһгдсн гүн мөрнлә дүңцүлнәв!
9Чини халх кеерүләд – сиик өлгхнь,
Чини күзү кеерүләд – келкәтә сувс өлгхнь!
10Чамд алтн сиик кеҗ өгнәвидн,
Терүг цаһан мөңгәр кеерүлнәвидн.

[Күүкн:]
11– Кемр хан нәәрлхлә, Каңкнна мини нард[*]+.
12Мини седкл авлсн күн нандан –
Сөөни дуусн чееҗ деерм
Санамр амрад кевтдг,
Сән үнртә мирртә[*], түңгрцг мет+.
13Мини седкл авлсн күн нандан –
Минь Эн-Геди гидг һазрин
уста үзмин тәрән дунд цецгәлдг хна мет.

[Көвүн:]+

14– Чи ямаран сәәхнч, эңкр күүкн!

Чини нүдн йир таалта.

[Күүкн:]+
15– Чи ямаран сәәхнч, иньг минь,
Чи нанд таасгдҗанач!
Мадна орндг – ноһан өвсн,
16Мадна деевр – хошун модн,
Мадна ора – саңгин идәнә модн.

2

[Күүкн:]

2^1– Би Шарона[*] һазрин цецгв,

Би тиньгр һазрин лилия.

[Көвүн:]+
2– Хатханчг дунд лилия цецг мет –
хәәртә иньгм күүкд дунд.

[Күүкн:]
3– Ода седклим авлсн көвүм
Ө-шуһу модд дунд –
Ор һанцхн альмна моднла әдл,
Олн көвүд дунд тиим;
Терүнә сүүдрт суухдан дуртав,
Терүнә темсн әмтәхн амтта.

[Күүкн:]
4– Намаг тер бийләһән авв,
Намаг тер чаһрар тоодг герт орулв,
Дурна туган деерм өргв.
5Намаг уста үзмәр тоотн,
Нанд альм өгәд сергәтн:
Намаг дурн авлҗана!+
6Терүнә зүн һарнь –
мини толһа дор бәәтхә.
Терүнә барун һарнь –
минь ода намаг тевртхә!+
7Ерусалимин күүкд, тадниг
Йир эрҗ сурҗанав,
Зерлг буһ өңгтә адусар,
Зүстә сәәхн адусар андһар өгтн:
Дуриг бичә серүлтн.
Дурн эврән эс сертл
Дуудад бичә бәәтн!

Хойрдгч дун

[Күүкн:]+
8– Эннь седклим авлсн иньгм!
Энүг би соңсчанав: өөрхнд йовна,
Давшад уулмудар һәрәдҗ йовна,
Довуд деерәһәр довтлҗ йовна.
9Седклим авлсн иньгм – зерлг буһ мет,
Гөрәснә бәәдлтә хурһн мет.
Тер ода мана эрс һатц зогсҗана,
Терзәр маниг хәләҗәнә,
Терзин хааһул һатц хәләҗәнә+.
10Седклим авлсн иньгм нанд келв:
«Бос, эңкр күүкм,
Берк сәәхләм, һарад ир!
11Үзҗәнч? Үвл ода давв,
Үүлнәс хур орҗахш, давв.
12Делкәд цецгүд урһҗана,
Дуулх цаг ирвә,
Делкәд көглҗрһнә дун соңсгдҗана.
13Цаачнь инҗр темсн болҗана,
Цецгәлҗәх уста үзмин ацин үнр каңкнҗана.
Бос, эңкр күүкм,
Берк сәәхләм, һарад ир!
14Уулын хад дотр,
Уулын белчрәр бултсн көглҗрһм,
Чамаг үзх зөв нанд өгич!
Чини ду соңсх арһ нанд өгич!
Чини дун җөөлн,
Чини бәәдл авта»+.
15Аратын кичгүд бәртн,
Бичкн кичгүд бәртн!
Тедн үзмин тәрә үрәнә,
Болв мана үзмин тәрән цецгәлҗәнә!
16Седклим авлсн иньг – мини,
би – терүнәв.
Лилия цецгүд дунд тер бәәнә+.
17Өдр экләд уга бәәтл,
Өр цәәһәд уга бәәтл,
Уулмуд дотраһар,
довуд дотраһар
Уйн буһ мет,
Гөрәснә бәәдлтә хурһн мет
Гү хәрү, седклим авлсн иньгм!+

3

[Күүкн:]

3^1– Сө болһн эврәннь орн дотр
Дурта күүһән хәәләв би.
Хәәләв, олҗ чадсн угав+.
2«Босад балһс эргнәв,
уульнц, талвң болһар
би дурта күүһән хәәнәв!»
Уга! Олдҗ бәәхш.
3Балһс эргдг маначнр харһв,
Би теднәс сурв:
«Мини дурта кү үзвтә?»+
4Теднәс салсна дару
Тер ормдан дурта күүһән олв!
«Бәргдвч! Экиннь герт чамла
Би эс ортл, тәвшгов.
Бәргдвч! Экиннь унтдг хорад чамла
Би эс ортл тәвшгов»+.
5Ерусалимин күүкд, тадниг
Зерлг буһ өңгтә адусдар,
Зүстә сәәхн адусар андһар өгтн гиҗ
йир эрҗ сурҗанав:
Дуриг бичә серүлтн,
Дурн эврән эс сертл
Дуудад бичә бәәтн!

Һурвдгч дун

[Ерусалимин күүкд:]+
6– Көдә һазрас аашх
Кемб тер?
Нигт утан мет миррин, ладана,
Холын орн-нутгин
Зүсн-зүүл каңкнсн өвснә үнр
Һарһҗ йовхнь кемб+?
7Хан Соломон болхла дамҗур деер сууна,
Эргндкинь 60 дәәч хәләнә.
Эдн Израилин күчтә дәәчнр болна.
8Тедн цугтан селмтә,
Тедн дәәлдлһнә медрлтә;
Сөөһин әәмшг дархин төлә
Таша деерән тедн селмтә+.
9Ливана хошун модар
Соломон хаана дамҗурнь кегдҗ:
10Дамҗурин дөрвн тулгинь цаһан мөңгәр,
Түшдг нурһинь – алтар,
Дернь – улан торһар уйгдҗ,
Дотркинь кевтнь Ерусалимин күүкд
дуртаһар кеерүлҗ.
11Сиона күүкд, наартн!
Соломон хан титм өмссинь хәләтн!
Терүг экнь хүрмин өдрлә,
Терүнә байрин өдрлә кеерүлҗ!

4

[Көвүн:]

4^1– Чи ямаран сәәхнч, эңкр күүкн,
Чи ямаран сәәхнч!
Чини нүдн йир таалта,
Нүднчнь бүркәг һатцас үзгднә.
Чини үсн ямана сүрг мет,
Гилад уулас гүүсн болна+.
2Чини шүдд сән хөд мет,
Чивәд уснас һарчах бәәдлтә.
Тедн икр хурһд мет,
Тооһан геедго, цугтан хошаһад+.
3Чини урл – улан тасм,
Чини амн чигн сәәхн.
Чини халх бүркәг һатцас
Гранат темснә өрәлнь мет үзгднә+.
4Чини күзүн Давидин
өндр башнь мет кевтә.
Миңһн халхц деернь өлгәтә,
Олн дәәчнрин зер-зев өлгәтә.
5Чини көкн – хойр бичкн хурһд,
Эс гихлә икр гөрәсд,
Эдн лилия цецгүд дунд бәәнә+.
6Өдр экләд угад,
Өр цәәһәд угад,
Би миррар каңкнсн уул тал однав,
Би ладанар каңкнсн довун тал однав!+
7Чи йир сәәхнч, эңкр күүкн,
Чамд төрүц һаң уга!
8Ливанас, келсн күүкн, ир,
Ливанас ир, орад ир!
Амана уулын ораһас,
Хермона-Сениран ораһас бу,
Тендәс – арслңгин бәәрнәс ир,
Тендәс – ирвсгин уулын җимәс ир+.
9Келсн күүкн, эңкр минь,
Көркхн түрүн хәләцәрн авлвч,
Күзүндән зүүсн һанцхн цевәрн
Кевтнь мини зүрк авлвч!+
10Келсн күүкн, эңкр минь,
Чини дурн ямаран сәәхн!
Чини таалмҗ йир әмтәхн:
Чини дурн чаһрас әмтәхн!
Чамас һарчах каңкнсн үнр
цугтаһаснь сәәхн+.
11Келсн күүкн, чини урл шикр мет,
Чини келн нанд бал, үсн мет.
Чини бүшмүдин үнр –
Ливана моддын үнрлә әдл+.
12Келсн күүкн, эңкр минь –
мел хаалһата сад,
мел хаалһата худг,
мел тамһлсн булг.
13Чи хадһлҗ хәләдг сад болҗанач:
Тенд гранат болн зүсн-зүүл темсд,
Тенд хна болн нард,+
14Тенд өңгтә гүргл, нард,
Тенд аир болн корица,
Тенд ладан, мирр, алой модн –
Хамгин сән үнртә…
15Сад дотр булг,
Серүн уста худг,
Ливана уулас түрглҗәх урсхул…+
16Ар үзгин салькн, серич,
Өмн үзгин салькн, ирич!
Мини сад тал үлә,
Каңкнсн үнр тартха!

[Күүкн:]
– Эврәннь садт иньгм иртхә,
Энд әмтәхн темсд идтхә!+

5

[Көвүн:]

5^1– Келсн күүкн, эңкр минь,
Эврәннь садт би ирүв.
Энд мирр, каңкнсн өвс цуглулув,
Балан идәд хәләвүв,
Бас чаһран болн үсән уувув.

[Ерусалимин күүкд:]

– Үүрмүд, эдлтн, уутн!

Дурнасн согттн, иньгүд!

Дөрвдгч дун

[Күүкн:]+

2– Би унтв – зүркм унтҗахш…

Би соңсҗанав – эңкр иньгм үүд цокҗана!

«Мини эңкр, иньг минь, мини һууҗа,

Орчлңд әдлцдгнь төрүц уга, секәд орк!

Мини толһа чиигәс норч одв,

Мини үсн сөөһин чиигәс норв!» –
гиҗ тер келдг билә+.

3«Би ода хувцн угав –

Дәкн бийән хувцлхмби?

Би көлән уһачклав –

Дәкн терүг киртәхмби?»

4Һаран үүднә заагар иньгм орулхла –

Генткн зүркм дольглад одв.

5Би иньгән орулхар һархла,

Мини һарас мирр дусҗав,

Хурһдасм мирр төдг деер дусҗав.

6Иньгтән үүд секҗ өгхлә –

Иньгм йовҗ одсн бәәҗ!

Тер уга болҗ одв –
тегәд би менрәд одв.

Терүг хәәсн бийнь, олдсн уга.

Терүг дуудсн бийнь, хәрү уга+.

7Балһс эргдг маначнр харһв:

Бийим цокад, гүвдәд,

Деерк бүркәһим шуулад хайв.

Дәкн тедн балһсна маначнр!+

8Ерусалимин күүкд, тадниг
йир эрҗ сурҗанав!

Таднд кемр иньгм харһхла,

Терүнд ю келхвт?

Дурн намаг авлҗана гитн.

[Ерусалимин күүкд:]+
9– Сәәхләс дунд хамгин сәәхн күүкн,
Чини иньг юуһарн
талдан көвүдәс сән болҗахмб?
Маднас эн андһар авчахлаг,
Чини иньг юуһарн
талдан көвүдәс сән болҗахмб?

[Күүкн:]+
10– Мини иньг цаһан, улан нүүртә,
Арвн миңһн әмтнәс темдгтә.
11Терүнә толһань – цевр алтн,
Терүнә үснь отхта,
Тернь керән өңгтә – хар.
12Терүнә нүднь – усна урсхулд
бәәх көглҗрһнслә әдл:
Тедн үснд өөмнә.
Тедн боодгин хаҗуд сууна+.
13Терүнә хойр халхнь – сәәхн цецгүд,
Теднәс каңкнсн үнр һарна.
Терүнә урлнь лилия цецг мет,
Терүнәснь мирр дусна.
14Терүнә һарнь – алтн шуург модн
Тернь топаз чолуһар сииләтә.
Терүнә геснь – занын яснас кегдҗ,
Тернь сапфир чолуһар кеерүлгдҗ.
15Терүнә көлнь – хаш чолун бахнсин бәәдлтә,
Тернь алтн улта.
Хәләхлә – Ливана бәәдлтә,
Хошун моднла әдл сәәхн!
16Терүнә урлнь – шикр мет әмтәхн,
Тер бийәрн – йир авта,
Седклим авлсн иньгм иим,
Иим мини үр,
О, Ерусалимин күүкд!

6

[Ерусалимин күүкд:]

1– О, сәәхләс дунд хамгин сәәхн күүкн,

Чини иньг альдаран йовв?

Чини иньг альдаран йовҗ одв?

Хамдан терүг хәәхмн!

[Күүкн:]+
2– Мини иньг садтан орв,
Сән үнртә цецгүд дунд йовна:
Тенд тер сад дотр бәәх,
Тенд тер лилия цецгүд цуглулх+.
3Би – терүнәв,
Иньг – мини,
Тер лилия цецгүд дунд бәәнә.

Тавдгч дун

[Көвүн:]+
4– Эңкр күүкм, чи
Тирца балһснла әдл сәәхнч,
Мел Ерусалимлә әдл йир сәәхнч,
Мел туг дор зогсҗах дәәчнр мет сүртәч.
5Бичә намаг тиигҗ хәлә:
Би чини хәләцәс үүмҗәнәв!
Чини толһан үсн – ямана сүрг мет,
Гилад уулын ташуһар бууҗах мет+.
6Чини шүдд – сүрг хөд,
Чивәд тедн уснас һарчах бәәдлтә:
Тедн икр хурһд мет,
тооһан геедго, цугтан хошаһад+.
7Чини халх гранат темснә өрәлин бәәдлтә,
Тернь бүркәг дорас гилвкнә+.
8Хаана 60 хатн,
тооһарн 80 хөөт гергн,
То уга күүкд цугтан нанд юмб?
9Ор һанцхн – мини һууҗа,
Орчлңд әдлцдгнь төрүц уга.
Экиннь һанцхн күүкн,
Экиннь дурта күүкн.
Терүг үзсн күүкд магтна,
Терүг хаана аһ,
Хөөт гергчүд буульна:
10«Тер кемб, хәләцнь – солңһ мет,
Тер сар мет йир сәәхн,
Тер нарн мет герлтә,
Тертн туг дор бәәх дәәчнр мет сүртә?»
11Би яңһгин садт орув:
Ташу һазрин ноһа хәләхәр,
Тенд уста үзм урһҗахинь хәләхәр,
Гранат цецгәлҗәхинь үзхәр…

[Күүкн:]+
12– Энүг медхин өмн мини седкл яһҗ
Мини келн-улсин сәәчүдин
Тергнд күрсинь медҗәхшв!

7

[Ерусалимин күүкд:]

1– Хәрү ир, хәрү ир, Шулама күүкн!

Хәрү ир, хәрү ир.

Хәләнәвидн чамаг!

[Күүкн:]

– Намаг ю хәәҗ хәләхмбт,

Намаг Шулама күүкиг,

Маханаимин би биилҗәнә гиһәдий?

[Көвүн:]

2– О, хәәртә күүкн,
чини буршмгта көл ямаран сәәхн!

Чини мах бәрсн таша төөлг мет,

Терүг алт цутхдг эрдмч кеснлә әдл.

3Чини киисн – төгрг ааһ мет:

Терүнәс амтта чаһр бичә чилтхә.

Чини гесн – ова буудя.

Терүг лилия цецгүд бүслҗәнә.

4Чини көкн – хойр бичкн хурһд,

Теднь гөрәснә икр хурһд мет+.

5Чини күзүн – занын яснас кесн башнь мет,

Чини нүдн – алдр балһсн Хешбона
үүднд бәәсн нуурин бәәдлтә.

Чини хамр – Ливан һазра башнь мет.

Тер Дамаск тал хурцар хәләҗәнә.

6Чини толһа – Кармил уулын бәәдлтә,

Чини толһан үсн – чисм улан өңгәр гилвкнә!

Отхта үснд хан дурлва.

7Дурн ямаран әмтәхнч:

Олн таалмҗсас хамгин сәнч!

8Чини цогц – пальм моднла әдл,

Чини көкн – уста үзмин сала.

9Би пальм деер һарсув, – гиҗ санв. –

Терүнә темстә ацмудас бәрсүв…

Чини көкн уста үзмин сала болтха,

Чини әмсхл – альмна үнр болтха,

10Чини урл – сән чаһр болтха…

[Күүкн:]

– …Мини улан урлас асхрад,

Мини иньгин амнд тустан орҗана.

11Би иньгиннь күүкмб,

Тер намаг авлхар седнә.

[Күүкн:]+
12– Иньг минь! Тег тал һарий,
Хна урһҗах һазрт бидн
хамдан сөөһән давулхмн.
13Өр цәәҗәх кемлә
Одхмн уста үзмин тәрәнд.
Одад бура көкрҗәхинь хәләхмн.
Тер экләд цецгәлҗәхинь хәләхмн,
Тенд гранат цецгәлҗәхинь хәләхмн.
Тенд би чамаг таалнав+.
14Мандрагорс[*] урһмл каңкнҗана,
Мана герин үүднд олн темсн бәәнә;
Шин урһмлас зүсн-зүүл, урдк тәрәнәс
чамд, иньгм, үлдәвүв.

8

[Күүкн:]

8^1– Ай, чи мини ах болад,
Мини экин көк көксн болхлаг!
Чамла һаза харһад,
Чамаг би үмсх биләв.
Намаг күн гемшәшго билә.
2Би чамаг дахулад,
Бийим өсксн экиннь герт орулх биләв.
Чамаг би амтта чаһрар тоох биләв,
Чамаг би гранатын шүүсәр тоох биләв+.
3Терүнә зүн һарнь –
мини толһа дор бәәтхә.
Терүнә барун һарнь –
минь ода намаг тевртхә!+
4Ерусалимин күүкд, тадниг
Йир сурҗанав:
Дуриг бичә серүлтн,
Дурн эврән эс сертл,
Дуудад бичә бәәтн!

Зурһадгч дун

[Ерусалимин күүкд:]+

5– Көдә һазрас аашхнь кемб?

Иньгән һараснь бәрҗ йовна.

[Күүкн:]

– Чамаг би альмна модн дор серүлв,

Чамаг экчнь тенд һарһла,

Тенд чамаг тер һарһла+.

6Намаг зүркндән тамһ мет бәр,

Намаг һартан тамһта билцг мет бәр.

Дурн үкл мет бат.

Дурнд авлгдхла үкллә әдл күчр;

Терүнә сумн – һал мет,

Дурн шатҗах һал мет+.

7Дуриг буслҗах усн чигн унтрашго,

Дуриг урсхул чигн авшго.

Дурна төлә бәәсн зөөрән өгхәр седсиг

Делкә терүг һәәлх билә.

[Күүкнә ахнр:]

8– Мана дү басл бичкн:

Терүнд көкн чигн уга.

Тегәд худнр болхар седхлә

Бидн тиигәд яахмб?

9Кемр тер бат эрс болсн болхла,

Терүг цаһан мөңгәр кеерүлх биләвидн.

Кемр тер үүдн болсн болхла,

Терүг хошун модар ширх биләвидн.

[Күүкн:]

10– Би бат эрсв,

Мини хойр көкн башнь мет.

Тегәд би терүнд

Насн күцсн болҗ медгднәв!

[Күүкн:]

11– Баал-Гамон гидг һазрт

Соломона уста үзмин тәрән бәәлә.

Терүг тәрәчнрт нәәмәдлҗ өгдмн,

Тегәд күн болһн миңһәд мөңг

Өгх йоста болдмн+.

12Уста үзмин тәрән нанд бәәнә.

Миңһнь – Танд, Соломон,
хошаһад зунь – тәрәчнрт!

[Көвүн:]+
13– Тәрәнд бәәдг күүкн,
Чини ду мини үүрмүд соңсҗана,
Чамаг соңсх зөв нанд бас өгич!

[Күүкн:]
14– Баахн буһ-марл кевтә,
Бичкн гөрәснә хурһн кевтә
Каңкнсн үнртә уулмуд дотраһар,
Дурта иньгм, гүүһәд йов!+

* 1:1 [] – иим темдгтә үгмүд евреймүдин бичврт уга. Энүг умшачнрт цәәлһхин төлә немҗ бичгдв.

* 1:4 Аравийин ар үзгин күчтә отг.

* 1:11 Индийд урһдг өвсн. Энүнә уңгас каңкнсн үнртә тос кенә.

* 1:12 Мирр – каңкнсн үнртә салм.

* 2:1 Шарон – Израилин орн-нутгин барун бийд бәәх тегш һазр.

* 7:14 Мандрагор – күүг диинрүлдг олн җилд урһдг иш уга өвсн.

+ 1:1 Соломона хамгин сән дун 4:10
+ 1:2 Цецн Ухана Багш 7:1
+ 1:3 Псалмс 118:32, Псалмс 44:14-15

+ 1:4 Соломона хамгин сән дун 2:14, Соломона хамгин сән дун 4:3, Соломона хамгин сән дун 6:4, Псалмс 119:5,

+ 1:6 Псалмс 22:1, Псалмс 79:2, Цецн Ухана Багш 12:11, Иох. 10:11

+ 1:7 Соломона хамгин сән дун 5:9, Соломона хамгин сән дун 6:1

+ 1:11 Соломона хамгин сән дун 4:13-14
+ 1:12 Псалмс 44:9, Иох. 19:39
+ 1:13 Соломона хамгин сән дун 4:13

+ 1:14 Соломона хамгин сән дун 4:1, Соломона хамгин сән дун 5:12

+ 2:1 Деян. 9:35

+ 2:5 Соломона хамгин сән дун 5:8

+ 2:6 Давтх Закан 33:27, Соломона хамгин сән дун 8:3

+ 2:7 Соломона хамгин сән дун 3:5, Соломона хамгин сән дун 5:8, Соломона хамгин сән дун 8:4

+ 2:9 Соломона хамгин сән дун 8:14

+ 2:14 Псалмс 73:19,

+ 2:16 Соломона хамгин сән дун 7:11, Соломона хамгин сән дун 6:3

+ 2:17 Соломона хамгин сән дун 4:6
+ 3:1 Соломона хамгин сән дун 5:6
+ 3:3 Соломона хамгин сән дун 5:7
+ 3:4 Соломона хамгин сән дун 8:2

+ 3:5 Соломона хамгин сән дун 5:8, Соломона хамгин сән дун 8:4

+ 3:6 Соломона хамгин сән дун 8:5, Соломона хамгин сән дун 4:6, Соломона хамгин сән дун 4:14

+ 3:8 Псалмс 44:4, Псалмс 90:5

+ 4:1 Соломона хамгин сән дун 6:7, Соломона хамгин сән дун 1:14, Соломона хамгин сән дун 5:12, Соломона хамгин сән дун 6:5

+ 4:2 Соломона хамгин сән дун 6:6
+ 4:3 Соломона хамгин сән дун 6:7
+ 4:5 Соломона хамгин сән дун 7:4

+ 4:6 Соломона хамгин сән дун 2:17, Соломона хамгин сән дун 3:6

+ 4:8 Давтх Закан 3:9

+ 4:9 Соломона хамгин сән дун 5:1, Соломона хамгин сән дун 5:2

+ 4:10 Соломона хамгин сән дун 1:1

+ 4:11 Цецн селвгүд 24:13

+ 4:13 Соломона хамгин сән дун 1:11, Соломона хамгин сән дун 1:13

+ 4:15 Цецн селвгүд 5:15-18

+ 4:16 Цецн Ухана Багш 2:5

+ 5:1 Соломона хамгин сән дун 4:9, Соломона хамгин сән дун 4:14, Цецн селвгүд 9:5

+ 5:2 Апокал. 3:20
+ 5:6 Цецн селвгүд 1:28
+ 5:7 Соломона хамгин сән дун 3:3

+ 5:8 Соломона хамгин сән дун 2:5, Соломона хамгин сән дун 2:7, Соломона хамгин сән дун 3:5, Соломона хамгин сән дун 8:4

+ 5:9 Соломона хамгин сән дун 1:7, Соломона хамгин сән дун 6:1

+ 5:12 Соломона хамгин сән дун 1:14, Соломона хамгин сән дун 4:1

+ 6:1 Соломона хамгин сән дун 1:7, Соломона хамгин сән дун 5:9

+ 6:2 Соломона хамгин сән дун 4:16, Соломона хамгин сән дун 5:1

+ 6:3 Соломона хамгин сән дун 7:10, Соломона хамгин сән дун 2:16

+ 6:5 Соломона хамгин сән дун 4:1
+ 6:6 Соломона хамгин сән дун 4:2
+ 6:7 Соломона хамгин сән дун 4:3
+ 6:11 Соломона хамгин сән дун 7:13
+ 7:4 Соломона хамгин сән дун 4:5
+ 7:11 Соломона хамгин сән дун 2:16
+ 7:13 Соломона хамгин сән дун 6:11

+ 8:2 Соломона хамгин сән дун 3:4, Цецн селвгүд 9:2, Соломона хамгин сән дун 5:1

+ 8:3 Соломона хамгин сән дун 2:6

+ 8:4 Соломона хамгин сән дун 2:7, Соломона хамгин сән дун 3:5, Соломона хамгин сән дун 5:8

+ 8:5 Соломона хамгин сән дун 3:6

+ 8:6 Рим. 8:35, Цецн селвгүд 6:34, Давтх Закан 4:24

+ 8:11 Цецн Ухана Багш 2:4

+ 8:12 Цецн селвгүд 27:18

+ 8:14 Соломона хамгин сән дун 2:9, Соломона хамгин сән дун 2:17

+ https://ibt.org.ru/ebook?id=KAL

Table of Contents

- Йов • Цецн Ухана Багш • Соломона хамгин сән дун: Соломона хамгин сән дун

- Нүр үг

- Соломона хамгин сән дун

- 1
- 2
- 3
- 4
- 5
- 6
- 7
- 8